Uber on kulkenut kohusta toiseen, mutta on nyt Suomessa laillisesti. Ensimmäiset Uberit aloittivat toimintansa Helsingissä keskiviikkona.

Taksi- ja Uberkuski Heikki Palviainen ennen elämänsä ensimmäistä Uber-ajoa. Palviainen ajaa myös perinteistä taksia, mutta Uber-ajossa katon taksimerkki on auton lattialla.­

Taksikuljettaja Heikki Palviainen pani oman Uber-sovelluksensa iskuun keskiviikkona puoli viiden aikaan iltapäivällä. Jo aikaisemmin hän oli rekisteröitynyt sovellukseen kuljettajaksi, ja oli nyt valmis ottamaan ihmisiä kyytiin.

Uber aloitti toimintansa Suomessa uudelleen noin vuoden tauon jälkeen keskiviikkoiltapäivänä. Uber-sovelluksen kartalla näkyi alkuunsa vain muutamia autoja, eikä kyydin saaminen tapahtunut sormia napsauttamalla. Parin yrityksen jälkeen puhelinsovellus kuitenkin ilmoitti, että Palviainen ottaa tilauksen vastaan.

Uberin uusi tuleminen liittyy sunnuntaina voimaan astuneeseen uuteen taksilakiin, jonka myötä Uber toimii laillisesti kyytien välityspalveluna. Useat vanhan lain aikaan toimineet Uber-kuljettajat saivat syytteitä luvattomasta taksiliikenteen harjoittamisesta.

Palviainen on kokenut taksikuski ja hän on ajanut ensimmäiset kyytinsä jo 1990-luvun alussa. Nyt hän ajaa eläkkeellä ollessaan sivutoimisena taksia Ignatiew-yrityksen nimissä.

Keskiviikkona hän aloitti myös Uberin ajamisen. Hän siis ajaa sekaisin ”perinteistä” taksiajoa sekä Uberia. Tarkoitus on katsoa alkuunsa, mihinkä Uberista on, ja päättää sitten, jatketaanko sen käyttöä.

Palvelun käyttöliittymää Palviainen kehuu vuolaasti.

– En tunne Uberin bisnesajatuksia, mutta tämä ohjelma on tosi hieno. Olet sinä sitten New Yorkissa, Lontoossa tai Helsingissä, niin voit käyttää samaa ohjelmaa luotettavasti.

Uber on Palviaisen mukaan juuri luotettava. Odotuksesta ei peritä maksua, ja vaikka kuljettaja seikkailisi missä tahansa, hinta ei muutu miksikään.

Palviainen tutustuu vielä Uberin älypuhelinsovellukseen. Uber-kyydin hinnat elävät koko ajan. Ne riippuvat senhetkisestä kysynnästä ja tarjonnasta.­

Kuljettaja saa pitää tienaamastaan 75 prosenttia, eli neljännes kaikesta menee Uberille.

– Tätä prosenttia vastaan minä vähän kapinoin, se on aika kova. Nyt ajan tätä pelkästään rinnakkaisajona perinteisen taksin ohella, mutta jos prosentti ei olisi noin kova, voisin ajaa enemmänkin, Palviainen pohtii.

Vaikka muuttunut taksilaki mahdollistikin Uberin paluun, Palviainen on silti sitä kohtaan kriittinen.

– Meillä oli täällä taksipuolella hieno systeemi. Jos tehdään muutoksia, niistä pitäisi olla hyötyä jollekin, mutta tästä ei oo ollut mitään hyötyä kellekään. Päinvastoin, se on tehnyt tilanteen vaan sekavaksi. Ennen ei pystynyt tekemään minkäänlaista epämääräistä ajoa, mutta nyt jokainen, jolla on auto pihassa, voi mennä illalla vähän ajelemaan ja ottaa ihmisiä kyytiin.

Palviainen kertoo, että Uber-kuljettajaksi ryhtyessä on oltava taksilupa ja ajokortti sekä asianmukaiset vakuutukset. Lisäksi Uberilla on omia vaatimuksiaan, kuten se, että kuljettajalla on oltava alle kymmenen vuotta vanha auto.

Palviainen uskoo, että ihmiset alkavat käyttää Uberia innokkaasti. Sitä käytettiin paljon jo viimeksi, kun yhtiöllä oli Suomessa toimintaa. Tämän lisäksi Uber saattaa nyt levitä myös pääkaupunkiseudun ulkopuolelle.

Uberin puhelinsovellukseen perustuva toimintamalli ei ole tosin enää uniikki Suomessa. Esimerkiksi Suomen suurimalla taksien tilausvälitysyhtiöllä Taksi Helsingillä on nykyään puhelinsovellus, jonka toiminta vastaa paljon Uberin sovellusta.

Käyttäjä voi tilata taksin sovelluksella, joka paikantaa tilaajan automaattisesti. Jos sovellukseen laittaa määränpään, saa arvion myös hinnasta. Myös maksamisen voi tehdä sovelluksella luottokortin kautta, aivan kuten Uberissa.

Suomeen Uber rantautui ensimmäisen kerran vuonna 2014. Viranomaiset kuitenkin katsoivat sen toiminnan laittomaksi ja poliisit tekivät Uber-kuskeista rikosilmoituksia. Espoolaisen Uber-kuljettajan tapaus eteni aina korkeimpaan oikeuteen, joka tuomitsi miehen sakkoihin viime elokuussa. Miehellä ei ollut taksilupaa.

Uber-sovellus lakkasi toimimasta juuri elokuussa, kun se kertoi jäävänsä Suomessa tauolle odottamaan uutta lakia. Se astui voimaan sunnuntaina.

Uber on saanut vuosien saatossa paljon kritiikkiä niin maailmalla kuin Suomessa.

Kritiikkiä on tullut muun muassa siitä, että kuljettajat eivät ole firmassa töissä, vaan ovat ennemminkin ”alihankkijoita”. Suomessakin jokaisen Uber-kuljettajan pitää olla yrittäjä, ja näin ollen panna pystyyn vähintään toiminimi. Tällä tavalla Uberin on sanottu kiertävän erinäisiä työnantajille kuuluvia velvollisuuksia.

Uber-kuljettajat haastoivat yhtiön oikeuteen Yhdysvalloissa vuonna 2013, jotta saisivat työntekijä-statuksen ja sitä kautta oikeuksia, kuten minimipalkan ja sairausvakuutuksen. Sama tehtiin Britanniassa vuonna 2016. Tuolloin oikeus katsoi kuljettajien olevan työntekijöitä.

Uber on ollut kritiikin kohteena ja kohujen keskellä niin Suomessa kuin maailmalla.­

Tämän lisäksi Uber on ollut jatkuvasti otsikoissa erilaisten skandaalien ja kohujen vuoksi.

Business Insider -lehden mukaan Yhdysvalloissa Uberia on syytetty muun muassa yhtiön sisällä tapahtuneesta seksuaalisesta häirinnästä ja aggressiivisista strategioista kilpailijoiden häiritsemiseksi. Vuonna 2017 viisi yhtiön johtohenkilöä jätti tehtävänsä vain kuukauden sisällä. Ainakin yhtä heistä syytettiin seksuaalisesta häirinnästä.

Marraskuussa 2017 Uber oli otsikoissa, kun kävi ilmi, että se yritti peittää yhtiöön kohdistuneen tietoturvamurron, joka koski jopa 57 miljoonan käyttäjän tietoja.

Viime syksynä Uber menetti taksilupansa Lontoossa lukuisten rikkomusten takia. Yhtiö ei esimerkiksi ilmoittanut suoraan poliisille asiakkaiden ilmoittamia rikosepäilyjä, eikä se tarkistanut kuskiensa rikostaustoja. Sekään ei auttanut, että New York Times raportoi jo keväällä 2017 siitä, kuinka Uber on käyttänyt salaista ohjelmaa välttääkseen viranomaisia alueilla, jossa kyytipalvelu ei ole sallittu.

Uber sai taksilupansa takaisin Lontoossa 15 kuukaudeksi viime kuussa, kun se vakuutti paikalliset lupaviranomaiset siitä, että toimintatapoja on muutettu.

Uberin velloessa skandaaleissa, moni käyttäjä ainakin Yhdysvalloissa on alkanut käyttää sen pahinta kilpailijaa Lyftia, jonka on ainakin sanottu olevan eettisempi. Lyft ei vielä keskiviikkona toiminut Helsingissä.